ΚΑΝΟΝΙΣΜΟΣ (ΕΟΚ) αριθ. 3021/91 ΤΗΣ ΕΠΙΤΡΟΠΗΣ της 16ης Οκτωβρίου 1991 για την τροποποίηση του κανονισμού (ΕΟΚ) αριθ. 3885/90 για τον καθορισμό των λεπτομερειών εφαρμογής του καθεστώτος εισαγωγής που προβλέπεται από τον κανονισμό (ΕΟΚ) αριθ. 3838/90 του Συμβουλίου για το κατεψυγμένο βόειο κρέας που υπάγεται στον κωδικό ΣΟ 0202 και τα προϊόντα του κωδικού ΣΟ 0206 29 91

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3838/90 του Συμβουλίου της 20ής Δεκεμβρίου 1990 για το άνοιγμα, την κατανομή και τον τρόπο διαχείρισης κοινοτικής δασμολογικής ποσόστωσης για το κατεψυγμένο βόειο κρέας που υπάγεται στον κωδικό ΣΟ 0202 και για τα προϊόντα του κωδικού ΣΟ 0206 29 91 (1991) (1), και ιδίως το άρθρο 4,

Εκτιμώντας:

ότι σύμφωνα με το άρθρο 1 παράγραφος 1 του κανονισμού (ΕΟΚ) αριθ. 3885/90 της Επιτροπής της 27ης Δεκεμβρίου 1990 για τον καθορισμό των λεπτομερειών εφαρμογής του καθεστώτος εισαγωγής που προβλέπεται από τον κανονισμό (ΕΟΚ) αριθ. 3838/90 του Συμβουλίου για το κατεψυγμένο βόειο κρέας που υπάγεται στον κωδικό ΣΟ 0202 και για τα προϊόντα του κωδικού ΣΟ 0206 29 91 (2), οι παραχωρήσεις ποσοστώσεων στο πλαίσιο της Γενικής Συμφωνίας Δασμών και Εμπορίου (ΓΣΔΕ) για το βόειο κρέας το 1990 βασίστηκαν στις ποσότητες που εισήχθησαν κατά τα έτη 1987, 1988 και 1989-

ότι το Ανώτατο Δικαστήριο της Ιρλανδίας, με απόφασή του στις 9 Ιουλίου 1991 δήλωσε ότι οι εταιρείες που θεωρούνται από τις ιρλανδικές αρχές ως εισαγωγείς ορισμένων ποσοτήτων κρέατος σύμφωνα με τις ποσοστώσεις στο πλαίσιο της ΓΣΔΕ κατά το 1987 και 1988 δεν ήταν οι πραγματικοί εισαγωγείς-

ότι ως εκ τούτου, οι παραχωρήσεις σ' αυτές τις εταιρείες των ποσοστώσεων της ΓΣΔΕ κατά το 1990 και οι επιλέξιμες εισαγωγές σύμφωνα με τον κανονισμό (ΕΟΚ) αριθ. 3889/89 του Συμβουλίου της 11ης Δεκεμβρίου 1989 για το άνοιγμα, την κατανομή και τον τρόπο διαχείρισης κοινοτικής δασμολογικής ποσόστωσης για το κατεψυγμένο βόειο κρέας που υπάγεται στον κωδικό ΣΟ 0202 και για τα προϊόντα του κωδικού ΣΟ 0206 29 91 (1990) (3), πρέπει να αναθεωρηθούν από τις ιρλανδικές αρχές-

ότι τα αναθεωρημένα στοιχεία πρέπει να θεωρηθούν ως ποσότητα αναφοράς για το 1990 για τους εισαγωγείς που αφορά το άρθρο 1 παράγραφος 1 του κανονισμού (ΕΟΚ) αριθ. 3885/90-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1α προστίθεται στον κανονισμό (ΕΟΚ) αριθ. 3885/90:

"Άρθρο 1α

Οι ιρλανδικές αρχές αναθεωρούν τις παραχωρήσεις ποσοστώσεων στα πλαίσια της ΓΣΔΕ για το 1990 και τις επιλέξιμες εισαγωγές σύμφωνα με τον κανονισμό (ΕΟΚ) αριθ. 3889/89 με γνώμονα την απόφαση που εξέδωσε το Ανώτατο Δικαστήριο της Ιρλανδίας στις 9 Ιουλίου 1991. Ανακοινώνουν την απόφασή τους στην Επιτροπή και στα άλλα κράτη μέλη.

Κατά παρέκκλιση του άρθρου 1 παράγραφοι 1 και 3, η απόφαση αυτή καθορίζει την ποσότητα αναφοράς για το 1990 και τους ενδιαφερόμενους εισαγωγείς σύμφωνα με το άρθρο 1 παράγραφος 1."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 9 Ιουλίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Οκτωβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 367 της 29. 12. 1990, σ. 3. (2) ΕΕ αριθ. L 367 της 29. 12. 1990, σ. 137. (3) ΕΕ αριθ. L 378 της 27. 12. 1989, σ. 16.